text: [{"text_idx": "#000004", "text": "Abbaan Alnagaa mootummaa Israa\u2019el muummicha ministeera biyyattii Benjamin Netaniyaahuu irratti qorannaa yakkaa geggeessaa ture kan xumure yoo tahu, Kubbaaniyyaa Telekominikeeshiinii dhuunfaa irraa maallaqa gubboo fudhachuu dabalatee, yakkoota malaamaltummaa ol\u2019aana sadi raawwatuu isaa mirkaneessuu beeksise.\nHaaluma kanaan Benjamin Netaniyaahu fi haadha manaa isaa irratti himannaan yakka malaamaltummaa fudhachuu, sanadoota sobaa qopheessuu fi imaanaa ummataa nyaachuu jedhu banamee jira.\nAbbaan alangaa mootummaa Israa\u2019el muummichi ministeeraa yakka raawwachuu eega mirkaneessee booda, qondaaltota biyyattii waliin himannaa banuu fi dhiisuu irratti yeroo dheeraaf kan mari\u2019ataa ture tahuu ibsame. Mr. Netaaniyaahuun seenaa biyyattii keessatti hogganaa Israa\u2019el aangoo irra osoo jiru mana murtiitti himatame isa jalqabaa tahuus odeeyfannoon ni addeessa."}]